RESOLUCIÓN do 10 de abril de 2026, da Dirección Xeral de Formación Profesional, pola que se convocan probas e se ditan instrucións para o acceso e a admisión do alumnado nas ensinanzas artísticas superiores da Comunidade Autónoma de Galicia para o curso 2026/27.
Consellería de Educación, Ciencia, Universidades e Formación Profesional — III. Outras disposicións — 27/04/2026

A
Lei 1/2024, do 7 de xuño, pola que se regulan as ensinanzas artísticas superiores e se establece a organización e as equivalencias das ensinanzas artísticas profesionais, dedica o título I ás ensinanzas artísticas superiores e sinala no artigo 7 os requisitos para o acceso aos estudos de grao en ensinanzas artísticas superiores. Segundo a súa disposición transitoria primeira, sobre a aplicabilidade da organización das ensinanzas artísticas superiores prevista na Lei orgánica 2/2006, do 3 de maio, de educación, mentres non se leve a cabo o desenvolvemento regulamentario relativo á ordenación das ensinanzas previsto no artigo 6.3, seguirá sendo de aplicación o previsto nos artigos 54, 55, 56 e 57 da Lei orgánica 2/2006, do 3 de maio, de educación, con relación á organización de estudos superiores de música e de danza, ás ensinanzas de arte dramática, ás ensinanzas de conservación e restauración de bens culturais e aos estudos superiores de artes plásticas e deseño, así como na normativa de desenvolvemento. En atención a esta normativa, o acceso aos estudos de grao nas ensinanzas artísticas superiores está condicionado ao cumprimento do requisito de titulación e a ter superado unha proba específica de acceso para a ensinanza artística superior correspondente, regulada polas administracións educativas competentes.
Así mesmo, os requisitos de acceso aos estudos de grao en ensinanzas artísticas superiores sinálanse nos decretos que establecen os respectivos plans de estudos das ensinanzas artísticas superiores en Galicia. O Decreto 179/2015, do 29 de outubro, establece o plan de estudos das ensinanzas artísticas superiores de Arte Dramática na Comunidade Autónoma de Galicia. O Decreto 174/2015, do 29 de outubro, establece o plan de estudos das ensinanzas artísticas superiores de Conservación e Restauración de Bens Culturais, nas especialidades de bens arqueolóxicos, escultura e pintura, na Comunidade Autónoma de Galicia. O Decreto 172/2015, do 29 de outubro, establece o plan de estudos das ensinanzas artísticas superiores de Deseño na Comunidade Autónoma de Galicia, e o Decreto 41/2023, do 20 de abril, polo que se modifica o Decreto 172/2015, do 29 de outubro, establece novos itinerarios. O Decreto 163/2015, do 29 de outubro, establece o plan de estudos das ensinanzas artísticas superiores de Música, nas especialidades de Composición, Interpretación, Musicoloxía e Pedagoxía, na Comunidade Autónoma de Galicia, e o Decreto 171/2016, do 24 de novembro, establece o plan de estudos das ensinanzas artísticas superiores de Música, nas especialidades de Dirección e Produción e xestión, e amplía os anexos do plan de estudos correspondente á especialidade de Interpretación, establecido no Decreto 163/2015, do 29 de outubro, mediante a incorporación de novos itinerarios. Do mesmo xeito, os ditos decretos establecen que a consellería competente en materia de educación, a través da dirección xeral correspondente, convocará, organizará, desenvolverá e avaliará, con carácter anual, unha proba específica de acceso a estes estudos superiores.
As ordes do 21 de novembro de 2016 polas que se regulan as ordenacións das distintas ensinanzas artísticas superiores de Arte Dramática, de Conservación e Restauración de Bens Culturais, de Deseño e de Música na Comunidade Autónoma de Galicia, en desenvolvemento dos seus decretos correspondentes, abordan nos seus artigos 3, 4, 5, 7, 8 e 9, respectivamente, os requisitos xerais para o acceso, a proba específica de acceso, as características desta proba específica, a convocatoria das probas de acceso, o acceso para aspirantes con discapacidade e o acceso para deportistas de alto rendemento e/ou nivel.
En aplicación do indicado no número oito da disposición derradeira segunda da Lei 1/2024, do 7 de xuño, suprímese o artigo 69.5 da Lei orgánica 2/2006, do 3 de maio, polo que, en atención ao indicado na disposición transitoria quinta da Lei 1/2024, do 7 de xuño, quedan sen efecto os artigos 3.2 e 6 no relativo á proba que substitúe o requisito de titulación, das ordes do 21 de novembro de 2016 polas que se regulan as ordenacións das distintas ensinanzas artísticas superiores de Arte Dramática, de Conservación e Restauración de Bens Culturais, de Deseño e de Música na Comunidade Autónoma de Galicia. Segundo o indicado no artigo 7.3 da Lei 1/2024, do 7 de xuño, só se considera a realización dunha proba, de maneira excepcional, para as persoas que manifesten unha competencia ou precocidade extraordinaria na disciplina artística correspondente que, ata que non exista unha nova disposición regulamentaria, afecta só o caso de menores de idade a partir de 16 anos que opten ao acceso ás ensinanzas artísticas superiores de Música e de Danza.
Por outra banda, o Decreto 89/2013, do 13 de xuño, modificado polo Decreto 163/2024, do 24 de xuño, fixa os prezos públicos correspondentes aos estudos conducentes á obtención dos títulos oficiais nas ensinanzas de Música e Artes Escénicas, de Idiomas, Deportivas, de Conservación e Restauración de Bens Culturais e nos estudos superiores de Deseño. Así mesmo, a instrución conxunta da Axencia Tributaria de Galicia e da Dirección Xeral de Educación, Formación Profesional e Innovación Educativa sobre a aplicación de prezos públicos nas ensinanzas de réxime especial, do 5 de xuño de 2015, establece o procedemento para a xestión do establecido no dito Decreto 89/2013, do 13 de xuño.
Por todo o exposto, en virtude das atribucións que lle foron conferidas a esta dirección xeral polo Decreto 138/2024, do 20 de maio, polo que se establece a estrutura orgánica da Consellería de Educación, Ciencia, Universidades e Formación Profesional,
Primeiro.
Obxecto
1.1. Esta resolución ten por obxecto convocar as probas de acceso aos estudos de grao en ensinanzas artísticas superiores da Comunidade Autónoma de Galicia para o curso académico 2026/27 e ditar instrucións sobre os aspectos organizativos e o desenvolvemento do procedemento.
1.2. Para o efecto de cumprir o punto anterior, dítanse as instrucións xerais, desígnanse os tribunais para as probas convocadas e publícanse os calendarios específicos para cada ensinanza artística superior na Comunidade Autónoma de Galicia, segundo se recolle nos anexos que se relacionan a seguir:
a) Anexo I. Ensinanzas artísticas superiores de Arte Dramática.
b) Anexo II. Ensinanzas artísticas superiores de Conservación e Restauración de Bens Culturais.
c) Anexo III. Ensinanzas artísticas superiores de Deseño.
d) Anexo IV. Ensinanzas artísticas superiores de Música.
1.3. A oferta de prazas en cada centro de ensinanzas artísticas superiores, así como a normativa reguladora de admisión do alumnado e os calendarios do procedemento de acceso e admisión, será publicada a través da páxina web da Consellería de Educación, Ciencia, Universidades e Formación Profesional (https://www.edu.xunta.gal/) e dos taboleiros e páxinas web dos centros educativos correspondentes.
Segundo.
Requisitos das persoas aspirantes
2.1. Para acceder aos estudos de grao en ensinanzas artísticas superiores será preciso reunir os requisitos seguintes, conforme o establecido no artigo 7 da Lei 1/2024, do 7 de xuño:
a) Estar en posesión do título de bacharel, ou dun título de ensinanzas artísticas superiores, título universitario ou título de técnico superior, ou dun título declarado equivalente ou homologado aos ditos títulos, ou ter superado a proba de acceso á universidade para maiores de 25 anos.
b) Ter superado unha proba específica de acceso á disciplina correspondente, en que se deberá demostrar que se posúen os coñecementos, as capacidades, as habilidades e as aptitudes necesarias para cursar con aproveitamento as ensinanzas.
A proba de acceso levarase a cabo para cada especialidade e itinerario, cando proceda, axustándose ao disposto no artigo 5 das ordes do 21 de novembro de 2016, das ensinanzas artísticas superiores correspondentes.
2.2. Situacións específicas de alumnado que cursa bacharelato:
a) Aquelas persoas que desexen realizar a proba específica de acceso e teñan pendente algunha das materias do bacharelato poderán inscribirse no procedemento de acceso e admisión e realizar a dita proba. No caso de superar a proba específica de acceso, poderán optar á adxudicación da praza solicitada unha vez que acrediten que están en condicións para a obtención do título de bacharel antes da adxudicación das prazas na ensinanza artística superior correspondente.
b) As persoas que estean pendentes do procedemento de revisión no centro, ou de resolución do Departamento Territorial da Consellería de Educación, Ciencia, Universidades e Formación Profesional, ao respecto de reclamacións das cualificacións de materias de segundo curso de bacharelato ou das cualificacións nas materias pendentes de primeiro curso de bacharelato, deberán presentar, igualmente, a solicitude de inscrición para o acceso e admisión nas ensinanzas artísticas superiores no prazo establecido nesta resolución. De permitir o resultado da reclamación a obtención do título de bacharel, a persoa aspirante poderá optar á adxudicación de praza sempre que supere a proba específica e achegue a documentación acreditativa de ter solicitado o dito título con anterioridade á adxudicación das prazas na ensinanza artística superior correspondente.
2.3. Acceso para aspirantes con discapacidade.
a) En cada centro de ensinanzas artísticas superiores da Comunidade Autónoma de Galicia reservarase un 10 % das prazas ofertadas en cada especialidade e itinerario, de ser o caso, para as persoas aspirantes que superen a proba específica de acceso e que acrediten o recoñecemento oficial dun grao de discapacidade igual ou superior ao 33 %. As prazas reservadas para estas persoas aspirantes que non poidan ser adxudicadas serán ofrecidas ás demais persoas aspirantes pola orde que lles corresponda.
b) As persoas aspirantes que presenten algunha discapacidade poderán requirir a adaptación para a realización das probas de acceso, de acordo co establecido no artigo 8 das ordes do 21 de novembro de 2016, das ensinanzas artísticas superiores correspondentes. Para tal efecto, as persoas aspirantes deberán presentar no prazo de inscrición a documentación que acredite oficialmente a súa discapacidade e unha solicitude de adaptación dos medios e condicións de realización da proba de acceso que corresponda.
c) Correspóndelle ao tribunal encargado da organización, realización e cualificación de cada proba adoptar as medidas precisas e adaptar os medios e as condicións de realización da proba, co obxecto de permitir que as persoas aspirantes con discapacidade poidan realizar a proba correspondente en condicións de igualdade que o resto de aspirantes.
2.4. Acceso para deportistas de alto rendemento e/ou nivel: en cada centro da Comunidade Autónoma de Galicia en que se impartan ensinanzas artísticas superiores reservaranse adicionalmente as prazas necesarias en cada especialidade para o acceso das persoas aspirantes coa condición de deportista galego de alto nivel e/ou rendemento que reúnan os requisitos académicos establecidos, conforme o indicado no artigo 9 das ordes do 21 de novembro de 2016, das ensinanzas artísticas superiores correspondentes.
2.5. Acceso directo para persoas en posesión do título de técnico superior de Artes Plásticas e Deseño nas ensinanzas artísticas superiores de Conservación e Restauración de Bens Culturais e nas ensinanzas artísticas superiores de Deseño:
a) Poderá acceder ás ensinanzas artísticas superiores de Conservación e Restauración de Bens Culturais e ás ensinanzas artísticas superiores de Deseño, sen necesidade de realizar a proba específica de acceso, quen estea en posesión dun título de técnico superior de Artes Plásticas e Deseño.
b) As persoas aspirantes que opten polo acceso directo deberán formalizar, igualmente, a súa inscrición no proceso de acceso e admisión, segundo o procedemento e calendario establecidos nesta resolución.
c) No caso de que a persoa aspirante estea pendente da avaliación do proxecto final ou da avaliación final de ciclo, para a obtención dun título de técnico superior de Artes Plásticas e Deseño na convocatoria de xuño do ano académico 2025/26 e, en consecuencia, non dispoña do título antes de finalizar o prazo de inscrición, deberá formalizar a súa inscrición para o acceso e admisión segundo o calendario establecido nesta resolución para a ensinanza artística superior correspondente, e deberá presentar no centro de inscrición a documentación acreditativa de ter solicitado o dito título con anterioridade á adxudicación das prazas na ensinanza artística superior correspondente.
2.6. Acceso para as persoas aspirantes ás ensinanzas artísticas superiores de Música menores de idade a partir de 16 anos que manifesten precocidade: as persoas aspirantes nesta situación poderán acceder aos estudos de grao en ensinanzas artísticas superiores de Música sempre que acrediten ter acadado o desenvolvemento das competencias clave previsto ao finalizar o bacharelato, conforme o previsto no capítulo IV do título I da Lei orgánica 2/2006, do 3 de maio, e na normativa de desenvolvemento, segundo o disposto no artigo 7.3 da Lei 1/2024, do 7 de xuño.
As persoas aspirantes que cumpran esta condición deberán facelo constar na súa solicitude de inscrición e solicitar a realización da correspondente proba acreditativa no prazo establecido. Para estes efectos, esta proba será convocada coa debida antelación.
Terceiro.
Procedemento de inscrición
3.1. Xeración das solicitudes.
Con carácter xeral, as solicitudes de inscrición cubriranse de xeito telemático a través do formulario dispoñible na aplicación informática «EAS» (https://www.edu.xunta.gal/eas), que permitirá a achega electrónica da documentación requirida para este procedemento, nos termos previstos nesta resolución. O acceso á dita aplicación poderá realizarse mediante os sistemas de identificación electrónica habilitados para o efecto.
A xeración da solicitude na aplicación non producirá efectos administrativos mentres non se proceda á súa formalización conforme o disposto no número 3.3. Para estes efectos, unha vez cargada a documentación preceptiva e completada a solicitude na aplicación informática, deberase finalizar e xerar o documento correspondente para a súa posterior formalización polos medios establecidos nesta resolución.
As persoas solicitantes que non posúan nacionalidade española e non dispoñan de documento nacional de identidade (DNI) ou número de identidade estranxeiro (NIE) poderán acceder ao formulario de inscrición directamente nas secretarías dos centros de inscrición.
Para os efectos desta resolución, considérase centro de inscrición aquel que figure na solicitude como primeira opción de preferencia para cursar estudos.
3.2. Características das solicitudes.
Na solicitude de inscrición, as persoas interesadas deberán indicar a especialidade e, de ser o caso, o itinerario que desexan cursar, así como o centro ou centros a que aspiran acceder. Nos casos das ensinanzas artísticas superiores de Deseño e de Música, atenderase ao seguinte:
a) Ensinanzas artísticas superiores de Deseño: deberá indicarse a escola de arte e superior de deseño a que se aspira acceder, por orde de preferencia, ata un máximo de catro opcións. Así mesmo, deberase sinalar o centro educativo en que desexa realizar a proba específica.
b) Ensinanzas artísticas superiores de Música: deberá indicarse o conservatorio superior a que se aspira acceder, por orde de preferencia. As probas específicas para cada especialidade e itinerario realizaranse nos centros detallados no anexo IV desta resolución, con independencia do centro de inscrición.
3.3. Formalización das solicitudes.
As persoas interesadas deberán presentar a súa solicitude finalizada na aplicación informática «EAS» e debidamente asinada na Secretaría do centro de inscrición dentro do prazo establecido nesta resolución para cada ensinanza artística superior. A documentación requirida para o procedemento incorporarase electronicamente na citada aplicación no momento de cubrir a solicitude, polo que non será preciso presentala novamente no centro, sen prexuízo das actuacións de comprobación e validación que correspondan.
A solicitude entenderase presentada na data en que teña entrada no Rexistro do centro educativo correspondente.
No caso de persoas menores de idade, a solicitude deberá ser xerada e presentada polas persoas que exerzan a representación legal, que deberán acreditar esta condición por calquera medio válido en dereito, de conformidade coa normativa reguladora do procedemento administrativo común.
3.4. Carácter único e validez das solicitudes.
As solicitudes de inscrición debidamente formalizadas terán carácter único e vinculante para o curso académico 2026/27, sen posibilidade de modificación unha vez rematado o prazo de inscrición establecido nesta resolución.
Para os efectos deste procedemento, considerarase válida unicamente a última solicitude formalizada para a ensinanza artística superior e proba específica correspondente, dentro do prazo de inscrición, e quedarán sen efecto as anteriormente presentadas.
3.5. Pagamento de prezos públicos.
Con carácter previo á finalización da solicitude na aplicación informática «EAS», deberá efectuarse pagamento de prezos públicos, de conformidade co disposto no Decreto 89/2013, do 13 de xuño, polo que se fixan os prezos públicos correspondentes ás probas de acceso ás ensinanzas artísticas superiores, e segundo o previsto no número 4.1.c) desta resolución. Este pagamento non poderá ser fraccionado.
3.6. Prazo de inscrición.
O prazo de presentación das solicitudes comprenderá desde o día seguinte ao da publicación desta resolución no
Diario Oficial de Galicia
ata as datas especificadas a seguir:
a) Para as ensinanzas artísticas superiores de Arte Dramática, o prazo rematará o 16 de xuño de 2026, incluído.
b) Para as ensinanzas artísticas superiores de Conservación e Restauración de Bens Culturais, o prazo rematará o 5 de xuño de 2026, incluído.
c) Para as ensinanzas artísticas superiores de Deseño, o prazo rematará o 5 de xuño de 2026, incluído.
d) Para as ensinanzas artísticas superiores de Música, o prazo rematará o 21 de maio de 2026, incluído. Non obstante, para as persoas ás cales lles resulte de aplicación o disposto no número 2.6 desta resolución, o prazo de inscrición rematará o 15 de maio de 2026, incluído.
3.7. As persoas aspirantes poderán presentar renuncia expresa á súa participación neste procedemento en calquera das súas fases no centro de inscrición ou polos medios telemáticos habilitados para o efecto.
Cuarto.
Documentación complementaria
4.1. As persoas solicitantes deberán achegar no prazo de inscrición, xunto coa solicitude, a seguinte documentación, conforme o indicado no ordinal terceiro:
a) DNI, NIE ou pasaporte da persoa solicitante.
b) DNI, NIE ou pasaporte da persoa representante, só no caso de actuar por medio de representante. En tal caso, é imprescindible a acreditación da representación fidedigna por calquera medio válido en dereito.
c) Xustificante do pagamento de prezos públicos, segundo o Decreto 89/2013, do 13 de xuño, consonte un destes modelos oficiais, xunto cos certificados de exención ou bonificación correspondente, cando proceda:
– Modelo E (autocopiativo en papel facilitado nas secretarías dos centros).
– Modelo AI.
– Modelos 730 e 731, xerados electronicamente no portal da internet da Axencia Tributaria de Galicia (https://ovt.atriga.gal).
d) Documentación xustificativa do requisito de titulación. As persoas solicitantes deberán presentar, polo menos, un dos seguintes documentos:
• Título de bacharel.
• Título de ensinanzas artísticas superiores.
• Título universitario.
• Título de técnico superior.
• Título declarado equivalente ou homologado aos anteriores títulos. No caso de titulacións obtidas no estranxeiro, deberá achegarse copia da credencial de homologación ao título correspondente do sistema educativo español ou, de ser o caso, do volante de inscrición condicional expedido polo órgano competente.
• Certificación de ter superado a proba de acceso á universidade para maiores de 25 anos.
• Certificación académica do bacharelato, con indicación de materias pendentes.
e) Documentación específica, segundo corresponda:
• Documento acreditativo do grao de discapacidade e solicitude de adaptación dos medios e condicións de realización da proba de acceso que corresponda.
• Documento acreditativo da condición de deportista galego de alto nivel e/ou rendemento.
• Título de técnico superior de Artes Plásticas e Deseño ou documento que acredite o aboamento do depósito do correspondente título, ademais de certificación académica, con expresión da nota media do expediente nos termos indicados nos anexos II e III desta resolución, segundo corresponda, só para persoas aspirantes que opten pola quenda de acceso directo nas ensinanzas artísticas superiores de Conservación e Restauración de Bens Culturais e nas ensinanzas artísticas superiores de Deseño.
• Título profesional de Música ou documento que acredite o aboamento do depósito do correspondente título, ademais de certificación académica, con indicación da nota media do expediente nos termos indicados no anexo IV desta resolución, só para persoas aspirantes ao acceso nas ensinanzas artísticas superiores de Música.
4.2. As persoas interesadas responsabilizaranse da veracidade dos documentos que presenten. Excepcionalmente, cando a relevancia do documento no procedemento o exixa ou existan dúbidas derivadas da calidade da copia, a Administración poderá solicitar de xeito motivado o cotexo das copias achegadas pola persoa interesada, para o cal poderá requirir a exhibición do documento ou da información orixinal.
Quinto.
Comprobación de datos
5.1. Para a tramitación deste procedemento consultaranse os datos incluídos na aplicación informática «EAS» e na documentación achegada segundo o indicado no ordinal terceiro desta resolución.
5.2. Correspóndelles aos centros de ensinanzas artísticas superiores verificar o cumprimento dos requisitos exixidos e validar, cando proceda, as solicitudes de inscrición das persoas interesadas, así como recibir e tramitar, no prazo establecido, as reclamacións e/ou emendas que se formulen. Para estes efectos, os centros comunicaranlle ao Servizo de Ensinanzas de Réxime Especial e Aprendizaxe Permanente a información necesaria para a tramitación do procedemento.
5.3. Excepcionalmente, no caso de que algunha circunstancia imposibilite a obtención dos datos requiridos nesta resolución, poderáselles solicitar ás persoas interesadas que presenten os documentos correspondentes.
Sexto.
Publicación das listaxes de persoas admitidas e excluídas
6.1. Concluído o prazo de presentación de solicitudes de inscrición no proceso de acceso e admisión previsto para cada ensinanza artística superior, a Dirección Xeral de Formación Profesional, a través do Servizo de Ensinanzas de Réxime Especial e Aprendizaxe Permanente, publicará a relación provisional de persoas inscritas admitidas e excluídas, con expresión, neste último caso, das causas que motivaron a exclusión, e o lugar de realización da proba específica. As ditas listaxes publicaranse nos taboleiros de anuncios do interior dos recintos dos centros sen visibilidade desde o exterior, así como na páxina web da Consellería de Educación, Ciencia, Universidades e Formación Profesional.
6.2. As persoas interesadas disporán dun prazo de reclamación de dous (2) días desde o día seguinte ao da publicación da listaxe provisional para emendar as causas que motivaron a súa exclusión. Esta reclamación presentarase no centro de inscrición e irá dirixida á Dirección Xeral de Formación Profesional.
6.3. As alegacións entenderanse resoltas e notificadas para todos os efectos coa publicación da listaxe definitiva de persoas admitidas e excluídas.
6.4. A listaxe definitiva de persoas admitidas e excluídas para a realización das probas publicarase nos taboleiros de anuncios de cada centro, así como na páxina web da Consellería de Educación, Ciencia, Universidades e Formación Profesional, nas datas especificadas no anexo correspondente desta resolución para cada ensinanza artística superior.
Sétimo.
Tribunais das probas específicas de acceso
7.1. Os membros dos tribunais, encargados da organización, realización, avaliación e cualificación das probas específicas de acceso ás ensinanzas artísticas superiores convocadas nesta resolución, son os designados no anexo correspondente para cada ensinanza artística superior.
7.2. As direccións dos centros garantirán a actuación dos tribunais designados nesta resolución e organizarán a distribución horaria e a asignación de espazos necesarios para o desenvolvemento das probas correspondentes. Así mesmo, poderán nomear o persoal docente preciso para o correcto desenvolvemento das probas específicas en cada centro educativo.
7.3. As direccións dos centros remitiranlle á Dirección Xeral de Formación Profesional a documentación relativa ao procedemento de acceso nos termos e nos prazos establecidos nos anexos desta resolución para cada ensinanza artística superior.
Oitavo.
Desenvolvemento das probas de acceso
8.1. As probas específicas de acceso ás ensinanzas artísticas superiores terán lugar nos centros de ensinanzas artísticas superiores de Galicia, segundo o calendario que figura nos anexos desta resolución para cada ensinanza artística superior.
8.2. A estrutura das probas específicas recóllese nos anexos desta resolución, de conformidade co disposto no artigo 5 das ordes do 21 de novembro de 2016 polas que se regulan as ordenacións das distintas ensinanzas artísticas superiores, sen prexuízo das instrucións específicas ditadas pola Dirección Xeral de Formación Profesional para a organización e o desenvolvemento destas probas.
8.3. As persoas aspirantes deberán presentarse provistas do seu documento oficial de identificación no momento da realización das probas específicas de acceso.
Noveno.
Publicación dos resultados das probas específicas
9.1. As listaxes provisionais e definitivas das persoas aspirantes presentadas, coa expresión da cualificación final obtida na proba específica ordenada de maior a menor puntuación, así como a relación das persoas aspirantes non presentadas, publicaranse nos taboleiros de anuncios do interior dos recintos dos centros sen visibilidade desde o exterior, así como na páxina web da Consellería de Educación, Ciencia, Universidades e Formación Profesional, respectando o disposto na disposición adicional sétima da Lei orgánica 3/2018, do 5 de decembro, de protección de datos persoais e garantía dos dereitos dixitais.
9.2. As listaxes referidas no punto anterior publicaranse nas datas especificadas no anexo correspondente desta resolución para cada ensinanza artística superior.
Décimo.
Reclamacións
10.1. As persoas aspirantes poderán reclamar contra a cualificación da proba específica de acceso, de acordo co establecido nas ordes do 21 de novembro de 2016, da ensinanza artística superior correspondente, ante a Dirección do centro en que a persoa aspirante realizase a proba, no prazo de dous (2) días contados desde o día seguinte ao da publicación da cualificación provisional. A Dirección do centro, logo de recibido o informe do tribunal avaliador correspondente, emitirá resolución motivada ao respecto.
10.2. Contra a resolución emitida en resposta á reclamación contra a cualificación da proba específica de acceso, a persoa interesada poderá presentar recurso de alzada, ante o departamento territorial correspondente da Consellería de Educación, Ciencia, Universidades e Formación Profesional, no prazo máximo dun mes a partir da súa notificación. No caso de que o recurso se presente a través do centro, a Dirección tramitarao, xunto coa documentación correspondente, nun prazo non superior a 48 horas. A resolución da Dirección Territorial porá fin á vía administrativa.
Décimo primeiro.
Adxudicacións
11.1. As vacantes existentes adxudicaranse atendendo á orde de prelación resultante das cualificacións finais obtidas polas persoas aspirantes, segundo o indicado no anexo correspondente para cada ensinanza artística superior.
As opcións consignadas na solicitude de inscrición no procedemento de acceso e admisión serán vinculantes para a adxudicación de prazas e non poderán ser modificadas.
11.2. As listaxes de adxudicacións publicaranse, nas datas especificadas no anexo correspondente desta resolución para cada ensinanza artística superior, nos taboleiros de anuncios do interior dos recintos dos centros sen visibilidade desde o exterior, así como na páxina web da Consellería de Educación, Ciencia, Universidades e Formación Profesional, respectando o disposto na disposición adicional sétima da Lei orgánica 3/2018, do 5 de decembro, de protección de datos persoais e garantía dos dereitos dixitais.
Décimo segundo.
Matrícula
12.1. A superación da proba específica de acceso ás ensinanzas artísticas superiores faculta, unicamente, para matricularse no ano académico e na especialidade para a cal a proba específica fose convocada e realizada, en calquera dos centros do Estado en que se cursen estas ensinanzas, sen prexuízo da dispoñibilidade de prazas, de conformidade co establecido na normativa estatal e no artigo 4 das ordes do 21 de novembro de 2016, das ensinanzas artísticas superiores correspondentes.
12.2. As persoas aspirantes que obteñan praza deberán formalizar a súa matrícula nos prazos sinalados no anexo correspondente á ensinanza artística superior a que accedan, agás nas excepcións previstas no anexo III para as ensinanzas artísticas superiores de Deseño. A non formalización da matrícula no prazo establecido, de conformidade coas indicacións específicas recollidas no anexo correspondente para cada ensinanza, implicará a perda do dereito á praza adxudicada.
12.3. Para formalizaren a matrícula, as persoas interesadas dirixiranse aos centros de adxudicación, onde se lles facilitarán as instrucións e os modelos para o efecto.
Décimo terceiro.
Probas extraordinarias
13.1. Os centros de ensinanzas artísticas superiores da Comunidade Autónoma de Galicia remitiranlle á Dirección Xeral de Formación Profesional, nos prazos indicados nos anexos desta resolución, a listaxe de alumnado matriculado en cada especialidade e itinerario, así como a relación de prazas vacantes, por especialidade e itinerario, e o calendario de matrícula e realización das probas extraordinarias no mes de setembro, no caso de que teñan lugar.
13.2. De existiren prazas vacantes, publicaranse nos taboleiros de anuncios dos respectivos centros e nas súas páxinas web, con indicación das quendas nas ensinanzas artísticas superiores de Conservación e Restauración de Bens Culturais e nas ensinanzas artísticas superiores de Deseño.
Décimo cuarto.
Información básica sobre protección de datos persoais
Os datos persoais solicitados neste procedemento serán tratados, na súa condición de responsable, pola Xunta de Galicia, Consellería de Educación, Ciencia, Universidades e Formación Profesional, coas finalidades de levar a cabo a tramitación administrativa que derive da xestión deste procedemento e a actualización da información e dos contidos da Carpeta cidadá.
O tratamento dos datos baséase no cumprimento dunha misión de interese público ou no exercicio de poderes públicos, conforme a normativa recollida na ficha do procedemento incluída na Guía de procedementos e servizos e nas referencias recollidas en https://www.xunta.gal/informacion-xeral-proteccion-datos
As persoas interesadas poderán acceder, rectificar e suprimir os seus datos, así como exercer outros dereitos ou retirar o seu consentimento, a través da sede electrónica da Xunta de Galicia ou, presencialmente, nos lugares e nos rexistros establecidos na normativa reguladora do procedemento administrativo común, segundo se explicita na información adicional recollida en https://www.xunta.gal/proteccion-datos-persoais
Santiago de Compostela, 10 de abril de 2026
I.1. Aspectos xerais sobre o acceso ás ensinanzas artísticas superiores de Arte Dramática:
I.2. Tribunais para as probas de acceso específicas nas ensinanzas artísticas superiores de Arte Dramática:
I.3. Resumo do calendario para o acceso ás ensinanzas artísticas superiores de Arte Dramática:
II.1. Aspectos xerais sobre o acceso ás ensinanzas artísticas superiores de Conservación e Restauración de Bens Culturais:
II.2. Tribunais para as probas de acceso específicas nas ensinanzas artísticas superiores de Conservación e Restauración de Bens Culturais:
II.3. Resumo do calendario para o acceso ás ensinanzas artísticas superiores de Conservación e Restauración de Bens Culturais:
III.1. Aspectos xerais sobre o acceso ás ensinanzas artísticas superiores de Deseño:
III.2. Tribunais para as probas de acceso específicas nas ensinanzas artísticas superiores de Deseño:
III.3. Resumo do calendario para o acceso ás ensinanzas artísticas superiores de Deseño:
IV.1. Aspectos xerais sobre o acceso ás ensinanzas artísticas superiores de Música:
IV.2. Tribunais para as probas de acceso específicas nas ensinanzas artísticas superiores de Música:
IV.3. Resumo do calendario para o acceso ás ensinanzas artísticas superiores de Música: